Qalina Serebryakova

Qalina İosifovna Serebryakova (; ) — rus, sovet yazıçısı və jurnalisti, Karl Marks və Fridrix Engels haqqında romanların müəllifi.

 Həyatı 
Qalina Serebryakova 1905-ci ildə Kiyevdə inqilabçılar ailəsində anadan olub. Atası İosif Moiseyeviç Buk-Bek (1882–1936) zemstvo həkimi, Sovet dövründə daxili qoşunlarının siyasi şöbəsinin rəisi, Xarəzm Sovet Sosialist Respublikasında səlahiyyətli nümayəndə, A.S.Puşkin adına Dövlət təsviri incəsənət muzeyinin direktoru (1933–1935), kurort trestinin direktoru olub. O, 1936-cı ildə güllələnib. Anası Bronislava Sigizmundovna Krasutskaya (Krasutskaya), partiya işçisi, inqilabdan sonra Əks-inqilab və Təxribatla Mübarizə üzrə Ümumrusiya Fövqəladə Komissiyasında və partiya orqanlarında işləyib. G. G. Tartykova-Sokolnikovanın yazdığına görə,Тартыкова-Сокольникова Г. Г. Об отце, о жизни в ссылке, о себе: уроки истории. Историческая Экспертиза  o, Lublin fabrik sahibinin qızı idi və piano üzrə musiqi məktəbi bitirmişdi. Sonra Varşava Konservatoriyasında təhsil alıb: "Mən bir inqilabçı götürdüm — bütün bəşəriyyəti xoşbəxt etmək istəyən babam, onu özü ilə apardı. Onun atası, yəni mənim ulu babam qapını açıb dedi: "Çıx buradan!". Beləliklə, o, cehiz qaldı."

Qalina Serebryakova 1919-cu ildən Sovet İttifaqı Kommunist Partiyasının üzvü olub. O, 1920–1925-ci illərdə Moskva Dövlət Universitetinin tibb fakültəsində təhsil alıb. Ancaq təhsilini başa vurduqdan sonra fərqli bir sahəyə, opera müğənniliyinə, sonra isə jurnalistikaya və ədəbiyyata üz tutub. Əvvəlcə yerli qəzetlərdə, sonra isə "Komsomolskaya pravda" qəzetində işləyib. Jurnalistika fəaliyyətinin ilk illərindən imzası ilə tanınan Qalina 1927–32-ci illərdə Çinə, Fransaya, İspaniyaya, İsveçə ezamiyyətlərə göndərilib, maraqlı yazıları ilə diqqəti cəlb edib. 1930–1932-ci illərdə Karl Marks haqqında yazacağı romana materiallar toplamaq üçün Qalina Serebryakova Kremlin xüsusi razılığı ilə Qərbi Avropaya səfər edib, Londonda yaşayıb.

Yaraşıqlı xarici görünüşü ilə Qalina Serebryakova çoxlarının diqqətini cəlb edib. Rəsmi tədbirlərdə dövlət məmurları ona öz maraqlarını gizlədə bilməyiblər. 1923–1924-cü illərdə o, böyük bolşevik xadimi Leonid Serebryakovla ailə qurub. 1925-ci ildən isə Siyasi Büronun üzvü və SSRİ-nin ilk maliyyə komissarı (maliyyə naziri) Qriqori Sokolnikovun həyat yoldaşı olub. Ailə qurduqdan sonra Qalina Serebryakovanın yaradıcılıq imkanları daha da genişlənib. Xarici ölkələrə səfərlərinə heç bir məhdudiyyət qoyulmayıb. Bu ərəfədə onun bir neçə kitabı nəşr olunub. Amma bu rahat, güzəştli və imtiyazlı həyat uzun sürməyib.

 Həbs və sürgün 
1936-cı ilin iyul ayında Qriqori Sokolnikov trotskiçi fəaliyyətdə ittiham olunaraq həbs edilib. Həbsdən sonra o, İosif Stalinə bir neçə məktub ünvanlayıb, fəaliyyətində heç bir antisovet əməlinin olmadığnı anlatmağa çalışıb və xahiş edib ki, həyat yoldaşını bu məsələlərə qatmasınlar. Stalin Sokolnikovu əfv etməyib, amma həyat yoldaşının azadlıqda qalacağına söz verib. Qriqori Sokolnikov 10 il azadlıqdan məhrumetmə cəzasına məhkum edilib. Qalina Serebryakova həyat yoldaşının azadlığa çıxması üçün bütün mümkün variantlara əl atıb. Ancaq heç bir ay ötməmiş onu da həbs edərək sürgünə göndəriblər. 1939-cu ildə Qriqori Sokolnikov türmədə öldürülüb. Ölüm haqqında rəydə səbəb "qəfil ürəktutma" qeyd olunub. Sonralar məlum olub ki, sabiq maliyyə nazirinin ölümünü Lavrenti Beriya sifariş edib.

1937-ci ilin iyununda anası (qızı Geliana Sokolnikovanın dediyinə görə, o, könüllü olaraq qızı ilə sürgünə yollanıb) və iki yaşlı qızı ilə birlikdə Semipalatinskə sürgün edilib. Sürgünün müddəti əvvəlcə 3 il olub, lakin dekabrda yenidən həbs olunaraq 1939-cu ildə 8 həbs cəzasına məhkum edilib. O, "xalq düşməninin arvadı" kimi həbs edilib. 8 ildən sonra isə yazıçıya daha 10 il sürgün həyatı hökmü oxunaraq Qazaxstana göndərilib. 1945-ci ildə Cambulda məskunlaşıb, burada feldşer kimi çalışıb. 1949-cu il mayın 28-də yenidən həbs edilib və 1949-cu il noyabrın 12-də SSRİ Dövlət Təhlükəsizlik Nazirliyinin Xüsusi Müşavirəsi onu "əksinqilabi təşviqat və əksinqilabi fəaliyyətdə iştirak etmək" ittihamı ilə 10 il müddətinə azadlıqdan məhrum edib. 1955-ci ilin avqustunda həbsdən azad edilərək yenidən Cambulda sürgünə göndərilib, lakin tezliklə sürgündən azad olunub. 1956-cı ildə o, tamamilə reabilitasiya olunub və partiya sıralarına bərpa olunub. Qalina Serebryakova 18 il ərzində mənəvi və fiziki işgəncələrlə yaşayıb. Azad olunduqdan sonra yazmağa davam edib.

 Azad edilməsi və ölümü 
Qalina Serebryakova Moskvaya qayıdan kimi Nikita Xruşşova müraciət edib. Baş katib yazıçının müraciətini müsbət cavablandırıb, Qalina Serebryakova partiyaya və SSRİ Yazıçılar İttifaqına bərpa olunub. 1956-cı ildə onun Karl Marksa həsr olunmuş triologiyası işıq üzü görüb.

Yazıçı azadlığa çıxdıqdan sonra keşmişini unutmayıb. Kommunist ideyalarına sədaqətlini əsirgəməsə də, repressiya illərini sərt tənqid edib. Nikita Xruşov 1959-cu ildə Kremldə ideoloji məsələlərə həsr olunmuş müşavirə keçirəndə, müşavirəyə dövlət məmurları ilə yanaşı ölkənin tanınmış simaları, yazıçılar, şairlər, bəstəkarlar, rəssamlar da dəvət olunublar. Qalina Serebryakovaya çıxış üçün söz veriləndə, o, müzakirə olunan mövzudan kənara çıxıb, cəzaçəkmə müəssisələrində vəziyyətin ürəkaçan olmadığından, məhbuslara qarşı qeyri-insani münasibətdən söhbət açıb. Xruşov onun çıxışını yarımçıq kəsib, yazıçının yanlış fikirdə olduğunu söyləyib və onu qeyri-səmimilikdə ittiham edib. Sonralar həmin müşavirədə iştirak edən tanınmış bəstəkar Dmitri Şostakoviç hadisəni belə xatırlayıb: "Qalina qocalmışdı, həmin ağ baldırlardan əsər-əlamət qalmamışdı. Gərək o, ətəyini qaldırmayaydı, yaddaşımızda gənclik illərindəki gözəl Qalina kimi qalaydı…"

Qızı Geliana Sokolnikova anasını belə xatırlayır: "Onun haqqında çox dedi-qodu eşidirdim. Maşın tutub gedəndə belə anam haqqında danışaraq deyirdilər: "Bəli, o, KQB agenti idi". Deməli, Aleksandr Soljenitsın bu barədə "Qulaq" əsərində yazıb. Lakin bu doğru deyil. Anam Sovet xüsusi xidməti tərəfindən istifadə olunurdu, lakin o, KQB agenti ola bilməzdi. Mən Zalıqin vasitəsilə Vermontda olan Soljenitsına məktub yazdım: "Aleksandr İsaeviç, anam getdi. Uşaqlar qaldı, nəvələr qaldı, indi artıq nəvələr var. Sən inanansan, bunu yazma! Siz sənədləri görməmisiniz. Zorya dindirmə protokollarını, qalan sənədləri görüb. Orada bu barədə heç nə yoxdur!" O, anam haqqında yazdıqlarını romandan çıxaracağına söz verdi, lakin heç nə çıxarmadı".

Qalina Serebryakova 1980-ci ildə, 74 yaşında vəfat edib. Yazıçı Moskvada, əsasən ədəbiyyat xadimlərinin dəfn olunduğu Peredelkino qəbirstanlığında dəfn edilib.

 Ailəsi 
 İlk əri — Leonid Petroviç Serebryakov
 Qızı — tarixçi Zorya Leonidovna Serebryakova (d.1923, Moskva), əri — Henrix Sveyq, Stefan Sveyqin qohumu
 Nəvəsi — Viktor
 İkinci əri — Qriqori Yakovleviç Sokolnikov
 Qızı — Geliana (Lana) Sokolnikova (1934-cü il təvəllüdlü; evləndikdən sonra — Tartıkova)
 Nəvəsi — Əlfiyyə Niyazovna
 Qızı — Tereza İvanovna Kadıkova (1943–2021, atası naməlum)
 Nəvəsi Natalya

 Əsərləri 
 Çinin eskizləri, () 1927
 Fransa İnqilabı Dövrü Qadınları, () 1929
 Rikşa, () 1931
 Ruh üçün qida, () 1933
 Krua-Russ şəhərətrafı sakinləri, () 1933
 Qarşıdurma: İngilis həyatın şəkilləri, () 1933
 Marksın gəncliyi, () 1934–1935
 Sizlərdən biri, () 1959
 Alovun oğurlanması, () 1961
 Həyatın zirvələri, () 1962
 Karl Marks, () 1962 (ZhZL seriyası)
 Prometey. Trilogiya (Marksın gəncliyi. Alovun oğurlanması. Həyatın zirvələri), () 1963
 Ötən illərə səyahət, () 1963
 Üstünlük, () 1966
 Marks və Engels, () 1966
 Smiercz // "Kultura", Paris, 1967, № 7–8
 Başqaları və özüm haqqında, () 1968; 2-ci nəşr, əlavə — M., Sovet yazıçısı, 1971
 Nəsildən-nəslə, () 1973
 Tornado // "İş №….". Alma-Ata, () 1989

 İstinadlar 

 Xarici keçidlər 
 СЕРЕБРЯКО́ВА, Галина Иосифовна, // Краткая литературная энциклопедия / Гл. ред. А. А. Сурков. — М. : Советская энциклопедия, 1962–1978.
 Искры "Прометея" в Семипалатинске
 Воспоминания о ГУЛАГе и их авторы
 При виде её тела мужчины падали в обморок: Какая судьба выпала красавице и жене наркома Галине Серебряковой
 "…Джамбульский период… я вспоминаю с болью, тоской и любовью одновременно". Воспоминания дочери писательницы Г. И. Серебряковой
 foto
 https://petrsu.ru/page/aggr/truentizm/2012/december
 http://www.biografguru.ru/about/serebryakova/?q=4170
 http://istmat.info/node/34966

Kateqoriya:SSRİ-nin "Qırmızı əmək bayrağı" ordeni ilə təltif edilənlər
Kateqoriya:Rusiyanın qadın yazıçıları
Kateqoriya:SSRİ jurnalistləri
Kateqoriya:Rus məhbuslar və məhkumlar
Kateqoriya:Sovet İttifaqı Kommunist Partiyasının üzvlüyünə bərpa edilənlər